Neiti omenapuussa
Neiti puussa, sulho maassa,
 kevät nuorella nupulla.

 Impi oksia siteli,
 virkkoi hälle viekas sulho:
 »Ottaisin omenan nupun.»

 Nupun antoi nuori neiti. –
 »Oisin ottanut kukankin.»

 »Tereä tekevi kukka,
 vasta valmis viikon päästä.»

 Neiti puussa, sulho maassa,
 kesä täydessä kukassa.

 »Ottaisin omenan kukan.»

 Kukan antoi armas impi. –
 »Oisin ottanut hedelmän.»

 »Heilivi kukan hedelmä,
 vasta valmis viikon päästä.»

 Neiti puussa, sulho maassa,
 punakuoret kypsymässä.

 »Ottaisin omenan marjan.»

 Antoi marjan maire tytti. –
 »Oisin ottanut tytönkin.»

 Sulho poissa, neiti koissa. –

 Tauti hiihti talvitietä.